## Zakon o izmjenama i dopunama Zakona o zaštiti bilja

### NN 117/2003 (23.7.2003.), Zakon o izmjenama i dopunama Zakona o zaštiti bilja

# HRVATSKI SABOR

1640

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZAŠTITI BILJA

Proglašavam Zakon o izmjenama i dopunama Zakona
o zaštiti bilja, koji je donio Hrvatski sabor na sjednici 14. srp­nja 2003.

Broj: 01-081-03-2626/2
Zagreb, 18. srp­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O ZAŠTITI BILJA

Članak 1.

U Zakonu o zaštiti bilja (»Narodne novine«, br.
10/94.) iza članka 1. dodaje se članak 1.a, koji glasi:

»Članak 1.a

(1) *Zaštita bilja*, u smislu ovoga Zakona,
razumijeva poduzimanje mjera kojima se sprječava unošenje i širenje štetočinja
bilja i postupaka za sprječavanje šteta na bilju i biljnim proizvodima od
štetočinja bilja.

(2) *Integrirana zaštita bilja* u smislu
ovoga Zakona, je racionalna primjena kombinacije svih raspoloživih mjera
zaštite bilja u sustavu integrirane proizvodnje, kojom se napad štetočinja
bilja održava ispod praga gospodarskih šteta. Kod suzbijanja štetočinja bilja
prednost daje agrotehničkim, biološkim, biotehničkim, mehaničkim i sličnim
mjerama, a kemijske mjere koriste se samo kada je to neophodno potrebno. Pri
izboru kemijskih sredstava prednost daje onima koja su ekološki prihvatljivija.

(3) *Biološka zaštita bilja*, u smislu ovoga
Zakona je suzbijanje štetočinja bilja u poljoprivredi i šumarstvu primjenom
živih prirodnih neprijatelja, antagonista ili konkurenta i drugih organizama
koji se mogu sami razmnožavati.«

Članak 2.

U članku 4. stavak 5. mijenja se i dodaju se
stavci 6. i 7. koji glase:

»(5) Štetočinje bilja iz stavka 1. ovoga članka,
s obzirom na opasnost za zdravlje i opstanak pojedinih vrsta bilja i na
potencijalne štete za gospodarstvo zemlje, razvrstavaju se u popise štetočinja
bilja koji se odnose na zabranu unosa i širenja u Republiku Hrvatsku.

(6) Određene vrste bilja s kojima se prenose
štetočinje bilja iz stavka 1. ovoga članka koje predstavljaju opasnost za
zdravstveno stanje bilja ili prouzrokuju gospodarski važne štete, razvrstavaju
se u popise bilja za koje vrijede posebni uvjeti prilikom uvoza u Republiku
Hrvatsku i u popise bilja koje je zabranjeno uvoziti u Republiku Hrvatsku.

(7) Popise štetočinja bilja, popise bilja i
biljnih proizvoda za koje vrijede posebni uvjeti i popise bilja koje je
zabranjeno unositi/uvoziti u Republiku Hrvatsku, iz stavka 5. i 6. ovoga članka
utvrđuje ministar poljoprivrede i šumarstva (u daljnjem tekstu: ministar) i
objavljuju se u »Narodnim novinama«.

Članak 3.

Članak
5. mijenja se i glasi:

»U ovom Zakonu navedeni izrazi imaju sljedeće
značenje:

1. *Sredstva za zaštitu bilja* su
pripravci, čisti oblici djelatnih tvari ili tvari koje pospješuju njihovo
djelovanje, stavljeni u oblik u kojoj su uporabljivi za krajnje korisnike, a
služe za zaštitu bilja i biljnih proizvoda od štetočinja bilja ili utječu na
životne procese biljaka na način drugačiji od hranjiva.

2. *Pripravci* su proizvodi sastavljeni od
jedne ili više tvari, od kojih je najmanje jedna djelatna tvar, namijenjeni
zaštiti bilja.

3. *Djelatne tvari* su tvari ili
mikroorganizmi uključujući viruse i fitoplazme, koji svojim učinkom štite bilje
i biljne proizvode od štetočinja bilja.«

Članak 4.

Članak
6. mijenja se i glasi:

»(1) Proizvođači i uvoznici uređaja i strojeva
za primjenu sredstava za zaštitu bilja (u daljnjem tekstu: uređaji i strojevi)
smiju ih staviti u promet ako je njihovom upotrebom omogućeno sprječavanje
pojave, suzbijanje i uništavanje štetočinja bilja na bilju i biljnim
proizvodima i omogućena zaštita od štetnog djelovanja sredstava za zaštitu
bilja na bilje, ljude, životinje i ostali okoliš te ukoliko posjeduju
svjedodžbu da uređaji ispunjavaju propisane uvjete.

(2) Vlasnici uređaja i strojeva smiju
upotrebljavati samo one uređaje i strojeve ispravnost kojih je potvrđena
redovitim kontrolnim pregledom.

(3) Vrste uređaja i strojeva koji moraju imati
svjedodžbu, uređaji i strojevi za koje je potreban redoviti kontrolni pregled
ispravnosti rada, uređaje koji su izuzeti obveze kontrolnih pregleda, uvjete
koje moraju ispunjavati uređaji i strojevi, način pregleda uređaja, vođenje
evidencije o obavljenom pregledu, obrazac svjedodžbi i visinu troškova
ispitivanja uređaja i strojeva propisuje ministar.

(4) Uvjete koje mora
ispunjavati pravna osoba ovlaštena za ispitivanje uređaja i strojeva i za
izdavanje svjedodžbi te uvjete za pravnu ili fizičku osobu ovlaštenu za
redovite kontrolne preglede propisuje ministar.

(5) Pravnu osobu koja
ispunjava uvjete iz stavka 4. ovoga članka određuje ministar.«

Članak 5.

Članak 8. mijenja se i glasi:

»(1) Poslove zaštite
bilja koje proističu iz ovoga Zakona i propisa donesenih na temelju njega te
provođenja odredbi međunarodnih konvencija i ugovora iz područja zaštite bilja
koje obvezuju Republiku Hrvatsku, obavljaju Ministarstvo poljoprivrede i
šumarstva (u daljnjem tekstu: Ministarstvo) i Zavod za zaštitu bilja u
poljoprivredi i šumarstvu Republike Hrvatske (u daljnjem tekstu: Zavod),
osnovan prema odredbama Zakona o ustanovama.

(2) U slučaju potrebe,
ministar može odrediti i druge stručne i znanstvene institucije za provođenje
određenih poslova i zadataka iz područja zaštite bilja, ako ispunjavaju uvjete
koje propisuje ministar.«

Članak 6.

Iza članka 8. dodaju se
članci 8.a i 8.b, koji glase:

»Članak 8.a

Poslovi Ministarstva iz
područja zaštite bilja su:

1. planiranje i
određivanje ciljeva i strategije zaštite bilja,

2. obavljanje
organizacijskih poslova zaštite bilja, koordinacija rada i izmjena informacija
s drugim tijelima i ustanovama koje obavljaju poslove zaštite bilja,

3. izrada nacrta
propisa te briga o njihovom provođenju,

4. obavljanje upravnih
i inspekcijskih poslova i zadataka iz područja zaštite bilja određenih ovim
Zakonom,

5. provođenje
kontinuiranog nadzora nad štetočinjama bilja,

6. analiziranje i
ocjenjivanje zdravstvenog stanja bilja i biljnih proizvoda u cilju utvrđivanja
pojave i širenja štetočinja bilja u zemlji i inozemstvu,

7. utvrđivanje stupnja
rizika u slučaju opasnosti pojave i utvrđivanje novih štetočinja bilja,

8. izrada stručnih
podloga za određivanje zaraženih, ugro­ženih i nadziranih područja,

9. uspostavljanje i vođenje
upisnika, popisa, i evidencija,

10. prihvaćanje predloženih programa vezanih na
propisane mjere sprječavanja unosa i širenja štetočinja bilja i pripremanje
fitosanitarnih mjera,

11. provođenje mjera sprječavanja unosa,
suzbijanja i iskorjenjivanja štetočinja bilja,

12. izdavanje
svjedodžbi o zdravstvenom stanju bilja (fitocertifikata),

13. stručni nadzor nad
provođenjem poslova institucija koje obavljaju poslove zaštite bilja sukladno
ovom Zakonu,

14. priprema izvješća,
razmjena informacija i drugih materijala vezanih na pojavu i širenje štetočinja
bilja koje je Republika Hrvatska obvezna pripremiti i razmjenjivati u skladu s
propisima i potpisanim bilateralnim i multilateralnim međunarodnim ugovorima iz
područja zaštite bilja,

15. obavješćivanje
zemalja izvoznica o zadržanim po­šiljkama bilja i biljnih proizvoda radi
neispunjavanja fitosanitarnih zahtjeva,

16. sudjelovanje u
pripremi međunarodnih ugovora koje Vlada sklapa na području zaštite bilja te
briga o njihovom pro­vođenju,

17. briga o obavještavanju
javnosti o poslovima iz područja zaštite bilja od javnog interesa i izdavanje
publikacija,

18. briga o provođenju
objedinjenih postupaka sukladno propisima i međunarodnim zahtjevima,

19. uspostavljanje i
vođenje informacijskog sustava na pod­ručju zaštite bilja,

20. osiguravanje
stručnog osposobljavanja zaposlenika Ministarstva,

21. suradnja s ostalim
organizacijama i državnim tijelima u zem­lji i inozemstvu,

22. zastupanje
Republike Hrvatske u međunarodnim tijelima i organizacijama iz područja zaštite
bilja,

23. obavljanje ostalih
poslova iz područja zaštite bilja od­ređenih ovim Zakonom i međunarodnim
ugovorima i konvencijama iz područja zaštite bilja.

Članak 8.b

(1) U obavljanju
poslova iz područja zaštite bilja Ministarstvo vodi sljedeće upisnike:

1. Upisnik pravnih i
fizičkih osoba koje obavljaju poslove suzbijanja i iskorjenjivanja štetočinja
bilja u poljoprivredi i šumarstvu.

2. Upisnik proizvođača,
prerađivača, uvoznika i distributera određenih vrsta bilja i biljnih proizvoda.

3. Upisnik pravnih i
fizičkih osoba koje obavljaju promet sredstvima za zaštitu bilja.

(2) Uvjete kojima
moraju udovoljavati pravne i fizičke osobe za upis u upisnike iz stavka 1.
ovoga članka, sadržaj, oblik i način vođenja upisnika te način upisa i brisanje
iz upisnika propisuje ministar.

(3) Popisi pravnih i
fizičkih osoba upisanih u upisnike iz stavka 1. ovoga članka objavljuju se u
»Narodnim novinama«.«

Članak 7.

Članak 9. mijenja se i
glasi:

»(1) Poslovi Zavoda u
području zaštite bilja su:

1. praćenje i nadzor
nad biljem u rastu i razvoju uključujući uzgojne površine i objekte (polja,
nasade, rasadnike, vrtove, staklenike, plastenike, laboratorije) i samoniklu
floru, nadzor nad biljem u skladištima ili u prijevozu, u cilju bilježenja
podataka o po­javi, intenzitetu, proširenosti, štetama, mjerama zaštite i
popratnim pojavama te izvješćivanja o prisutnosti, pojavljivanju i širenju
štetočinja bilja koje mogu predstavljati neposrednu ili potencijalnu opasnost
te određivanja optimalnih rokova za njihovo suzbijanje,

2. prognoziranje
razvoja i povećanja populacije štetočinja bilja i vođenje sustavne evidencije,

3. zdravstveni pregled
poljoprivrednog sjemena, poljoprivrednoga sadnog materijala, šumskog sjemena i
šumskih sadnica te objekata na kojima se oni proizvode,

4. zaštita ugroženih
područja, te utvrđivanje, održavanje i nadzor nad područjima slobodnim od
štetočinja bilja,

5. obavljanje
dijagnostičkih poslova,

6. provođenje analize
rizika od štetočinja bilja i određenih mjera zaštite bilja,

7. provođenje
znanstvenih i drugih istraživanja iz područja zaštite bilja,

8. sudjelovanje u
pripremanju stručnih podloga za izradu propisa iz područja zaštite bilja i
davanje stručnih mišljenja,

9. obučavanje i
provođenje sustavne naobrazbe vlasnika bilja i ostalih sudionika u provođenju
poslova zaštite bilja,

10. provođenje
fizikalno-kemijskih istraživanja sredstava za zaštitu bilja,

11. provođenje
bioloških ispitivanja efikasnosti sredstava za zaštitu bilja,

12. utvrđivanje
ostataka (rezidua) sredstava za zaštitu bilja na/u bilju, tlu i vodama,

13. određivanje karence
za pojedine kulture,

14. obavljanje ostalih
poslova iz područja zaštite bilja određenih ovim Zakonom i aktom o osnivanju
Zavoda i njegovim Statutom.«

Članak 8.

U članku 11. stavak 1.
mijenja se i glasi:

»(1) Ministar donosi
programe i propisuje mjere za zaštitu bilja od štetočinja bilja. Propisane
mjere su dužni provoditi svi posjednici bilja.«

Članak 9.

U članku 12. stavku 1.
točka 12. briše se.

Iza stavka 1. dodaje se
novi stavak 2. koji glasi:

»(2) U skladu s
dostignućima znanosti i primjenom dobre gospodarske prakse, ministar može
propisati ili narediti i druge mjere i postupke, ako su sukladni s propisima i
standardima Europske unije.«

Dosadašnji stavak 2.
postaje stavak 3.

Članak 10.

U članku 13. stavku 1.
točki 3. riječi: »županijski ured ili gradski ured Grada Zagreba nadležan«
zamjenjuju se riječima: »ured državne uprave u jedinici područne (regionalne)
samouprave, odnosno upravno tijelo Grada Zagreba nadležne«.

Iza stavka 1. dodaju se
stavci koji glase:

»(2) Posjednik bilja
koji je uključen u sustav integrirane proizvodnje dužan je provoditi propisane
postupke integrirane zaštite bilja.

(3) Postupke i način primjene integrirane
zaštite bilja u sustavu integrirane proizvodnje propisuje ministar uz
suglasnost ministra zaštite okoliša i prostornog uređenja.

(4) Način provođenja postupaka i provjere
primjene sredstava za zaštitu bilja iz stavka 1. i 3. ovoga članka, kriterije i
metodologiju za uzimanje uzoraka te način uzimanja uzoraka i provjere ostataka
sredstava za zaštitu bilja, propisuje ministar u suglasnosti s ministrom
zdravstva.«

Članak 11.

U članku 14. stavku 1. riječi: »iznad
dozvoljenog postotka štetnosti svih« brišu se.

U stavku 2. riječi: »županijski ured ili gradski
ured Grada Zagreba nadležan« zamjenjuju se riječima: »ured državne uprave u
jedinici područne (regionalne) samouprave, odnosno upravno tijelo Grada Zagreba
nadležni«.

Stavak 4. briše se.

Članak 12.

Članak 15. mijenja se i
glasi:

»(1) Sjeme
poljoprivrednog bilja, poljoprivredni sadni materijal, sjeme šumskog bilja i
šumske sadnice te usjevi i objekti na kojima se oni proizvode (sjemenski
usjevi, sjemenske plantaže, rasadnici, prporišta, staklenici, plastenici,
botanički vrtovi, arboretumi i sl.) i supstrati na kojima bilje uzgaja, u
domaćoj proizvod­nji podliježu svake godine obvezatnom zdravstvenom pregledu, u
skladu s odredbama ovoga Zakona i propisa donesenih na temelju njega.

(2) Ako se na sjemenu i
sadnom materijalu odnosno usjevu i objektu iz stavka 1. ovoga članka pri
obvezatnom zdravstvenom pregledu tijekom vegetacije utvrdi prisutnost
karantenske štetočinje bilja i/ili propisom određene gospodarski važne
štetočinje bilja, naredit će se postupci njihova suzbijanja, iskorjenjivanja
ili druge propisane mjere.

(3) Vrijeme, način i
učestalost provođenja obvezatnoga zdrav­stvenog pregleda prema vrstama bilja,
mjerila za utvrđi­vanje zdravstvenog stanja sjemena, sadnog materijala, odnosno
usjeva, objekata i supstrata iz stavka 1. ovoga članka, evidencije o provođenju
zdravstvenog pregleda te obrasce svjedodžbi o zdravstvenom stanju propisuje
ministar.

(4) Pravnu i fizičku
osobu koja provodi zdravstveni pregled određuje ministar.

(5) Uvjete koje mora
ispunjavati pravna i fizička osoba iz stavka 4. ovoga članka propisuje
ministar.«

Članak 13.

Članak 16. mijenja se i
glasi:

»(1) U proizvodnji
bilja ne smiju se upotrebljavati niti stavljati u prodaju sjeme i sadni
materijal koji su zaraženi karantenskom štetočinjom bilja ili određenom
gospodarski važnom šte­točinjom bilja u postotku većem od onoga utvrđenog u
mjerilima za utvrđivanje zdravstvenog stanja sjemena, sadnog materijala,
objekata i supstrata.

(2) U deklaraciji
svakoga izvornog pakiranja sjemena koje je tretirano obvezno se navodi kojom je
djelatnom tvari, odnosno sredstvom za zaštitu bilja obavljeno tretiranje, uz
napomenu: »sjeme je zatrovano i ne smije se upotrebljavati za prehranu ljudi,
domaćih životinja, riba, ptica i divljači«.

(3) Odredba stavka 2.
ovoga članka ne odnosi se na sjeme koje je podvrgnuto samo fumigaciji.

(4) Sjeme određenih biljnih vrsta koje prije
upotrebe za vlastitu proizvodnju ili prije stavljanja u prodaju mora biti
tretirano odgovarajućim sredstvom za zaštitu bilja, odnosno djelatnom tvari,
skupinu sredstva za zaštitu bilja, uvjete tretiranja sjemena, metode provjere
kakvoće tretiranja sjemena i uvjete koje mora ispunjavati uvozno tretirano
sjeme propisuje ministar.«

if !supportEmptyParas endif

Članak 14.

Članak 19. mijenja se i glasi:

»(1) Poslove suzbijanja i iskorjenjivanja
štetočinja bilja u poljoprivredi i šumarstvu mogu obavljati pravne i fizičke
osobe koje udovoljavaju propisanim uvjetima.

(2) Ured za zaštitu
bilja utvrđuje rješenjem ispunjavaju li pravne i fizičke osobe iz stavka 1.
ovoga članka propisane uvjete.

(3) Pravne i fizičke
osobe iz stavka 1. ovoga članka upisuju se u Upisnik pravnih i fizičkih osoba
koje obavljaju poslove suzbijanja i iskorjenjivanja štetočinja bilja u
poljoprivredi i šumarstvu.

(4) Uvjete iz stavka 1.
ovoga članka propisuje ministar uz suglasnost ministra zdravstva.«

Članak 15.

U članku 25. stavci 4., 6. i 7. brišu se.

Dosadašnji stavak 5. postaje stavak 4.

Članak 16.

Članak 26. briše se.

Članak 17.

Članak 27. mijenja se i
glasi:

»(1) Pošiljke bilja i
biljnih proizvoda (u daljnjem tekstu: pošiljke bilja), za koje je obvezan
zdravstveni pregled, smiju se uvoziti ili provoziti samo preko ulaznih
graničnih prijelaza koje odredi ministar.

(2) Obvezni zdravstveni
pregled iz stavka 1. ovoga članka obavlja fitosanitarna inspekcija u
Ministarstvu (u daljnjem tekstu: fitosanitarna inspekcija).«

Članak 18.

Članak 28. mijenja se i
glasi:

»(1) Za pošiljke bilja
koje se uvoze, a kojima se prenose ili se mogu prenositi štetočinje bilja,
obvezan je zdravstveni pregled na ulaznom graničnom prijelazu u Republiku
Hrvatsku (u daljnjem tekstu: fitosanitarni pregled).

(2) Ukoliko nema opasnosti
za širenje štetočinja bilja, fitosanitarni pregled može se obaviti na službeno
određenim mjestima u unutrašnjosti Republike Hrvatske pod carinskim nadzorom, u
slučaju i pod uvjetima koje odredi ministar.

(3) Fitosanitarnim
pregledom utvrđuje se ispunjava li pošiljka bilja sljedeće uvjete:

1. da ne sadrži bilje
ili biljne proizvode čiji je uvoz ili provoz zabranjen ili ograničen odredbama
ovoga Zakona ili propisa donijetih na temelju ovoga Zakona,

2. da je prati
svjedodžba o zdravstvenom stanju bilja (fitocertifikat) izdana u zemlji
izvoznici ili zemlji ponovnog izvoza (reeksporta), u skladu s Međunarodnom
konvencijom o zaštiti bilja, ukoliko je ista obvezna,

3. da nije zaražena karantenskom štetočinjom
bilja, a pošiljka sjemena i sadnog materijala i određenom gospodarskom
štetočinjom bilja iznad dopuštenog postotka propisanog mjerilima iz članka 16.
stavka 1. ovoga Zakona,

4. da udovoljava ostalim uvjetima propisanim
ovim Zakonom i propisima donijetim na temelju ovoga Zakona.

(4) Na mjestima pregleda iz stavka 1. i 2. ovoga
članka moraju biti osigurani uvjeti za sigurno i kvalitetno obavljanje
fitosanitarnog pregleda.

(5) Pošiljke bilja za koje je obvezan
fitosanitarni pregled, mjesta pregleda iz stavka 2. ovoga članka, i uvjete iz
stavka 4. ovoga članka, propisuje ministar.«

Članak 19.

Članak 29. mijenja se i glasi:

»(1) Sadni materijal višegodišnjih biljaka kojim
se prenose ili se mogu prenijeti karantenske štetočinje bilja, čija se
prisutnost ne može utvrditi pri obvezatnom zdravstvenom pregledu na graničnom
prijelazu (skrivene zaraze), podliježe praćenju zdravstvenog stanja
(karantenskom nadzoru).

(2) Vrste sadnog materijala iz stavka 1. ovoga
članka, uvjete, vrijeme i mjesto praćenja, način pregleda i izvješćivanja
propisuje ministar.

(3) Pravnu ili fizičku osobu za praćenje
zdravstvenog stanja iz stavka 1. ovoga članka određuje ministar.

(4) Uvjete koje mora ispunjavati pravna ili
fizička osoba iz stavka 3. ovoga članka propisuje ministar.«

Članak 20.

Iza članka 29. dodaje se članak 29.a, koji glasi:

»Članak 29.a

(1) Pravne i fizičke osobe koje se bave,
proizvodnjom, preradom, uvozom i distribucijom određenih vrsta bilja i biljnih
proizvoda moraju biti upisane u Upisnik proizvođača, prera­đivača, uvoznika i
distributera određenih vrsta bilja i biljnih proizvoda.

(2) Vrste bilja i biljnih proizvoda iz stavka 1.
ovoga članka određuje ministar.«

Članak 21.

Članak 30. mijenja se i glasi:

»(1) Pošiljke bilja iz članka 28. stavka 1.
ovoga Zakona, za koje je obvezan fitosanitarni pregled, mora pratiti izvornik
svjedodžbe o zdravstvenom stanju bilja (u daljnjem tekstu: fitocertifikat),
izdane u zemlji podrijetla u skladu s Međunarodnom konvencijom o zaštiti bilja.

(2) Fitocertifikat mora
pratiti i pošiljke bilja koje fizičke osobe unose u Republiku Hrvatsku.

(3) Pošiljku bilja koja
je nakon izdavanja fitocertifikata otpremljena iz zemlje podrijetla, a zatim
podijeljena u dva ili više dijelova, ili združena s drugim pošiljkama,
skladištena ili prepakirana u zemlji koja nije zemlja njezina podrijetla, mora,
osim izvornika fitocertifikata ili njegove ovjerene kopije, pratiti i
fitocertifikat za ponovni izvoz (reeksportni fitocertifikat), izdan u zemlji
ponovnog izvoza.

(4) Ukoliko je pošiljka bilja, koja se uvozi u
Republiku Hrvatsku, bila uzastopno uvezena u više različitih zemalja, pa je
izdano više reeksportnih fitocertifikata, moraju je, osim izvornog
fitocertifikata ili njegove ovjerene kopije, pratiti svi prethodno izdani
reeksportni fitocertifikati ili njihove kopije, uključujući i posljednji.

(5) Ministar propisuje vrste, kategorije i
količine bilja, koje se smiju uvoziti bez fitosanitarnog pregleda ili
fitocertifikata.«

Članak 22.

Iza članka 30. dodaje
se članak 30.a, koji glasi:

»Članak 30.a

»(1) Kada
fitosanitarnim pregledom utvrdi da su ispunjeni uvjeti iz članka 28. stavka 3.
ovoga Zakona, fitosanitarna inspekcija dopustit će uvoz pošiljke bilja.

(2) Ukoliko bilo koji
od uvjeta iz članka 28. stavka 3. ovoga Zakona nije ispunjen, fitosanitarna
inspekcija rješenjem će zabraniti uvoz pošiljke bilja i naložiti daljnje
postupke s pošiljkom: vraćanje pošiljke pošiljatelju, uništenje pošiljke,
dezinsekciju ili dezinfekciju pošiljke ili druge propisane postupke.

(3) Utvrdi li
fitosanitarna inspekcija fitosanitarnim pregledom da je samo dio pošiljke bilja
zaražen štetočinjama bilja iz članka 28. stavka 3. točke 3. ovoga Zakona, može
dopustiti uvoz preostalog dijela pošiljke, pod uvjetom da ne postoji opasnost
od širenja štetočinja bilja.

(4) Fitosanitarna
inspekcija ovjerit će na propisani način, na carinskoj deklaraciji ili pratećoj
ispravi, da je uvoz pošiljke dopušten odnosno zabranjen.

(5) Postupke iz stavka
2. ovoga članka, situacije u kojima se primjenjuju i način njihova provođenja
te način ovjeravanja isprava iz stavka 4. ovoga članka, propisuje ministar.«

Članak 23.

Članak 31. mijenja se i
glasi:

»(1) Pošiljke bilja i
biljnih proizvoda koje se provoze preko teritorija Republike Hrvatske (u
daljnjem tekstu: provozne pošiljke bilja) na način da nema opasnosti od širenja
štetočinja bilja, ne podliježu fitosanitarnom pregledu.

(2) Ako se provozna
pošiljka bilja ne provozi u skladu sa stavkom 1. ovoga članka ili ako se
pretovaruje na teritoriju Republike Hrvatske, fitosanitarni pregled je obvezan.

(3) Fitosanitarni
pregled provoznih pošiljaka bilja koje se ne provoze u skladu sa stavkom 1.
ovoga članka, obavlja se na ulaznom graničnom prijelazu iz članka 27. ovoga
Zakona.

(4) Fitosanitarni
pregled provoznih pošiljaka bilja koje se pretovaruju u druga prijevozna
sredstva, obavlja se prilikom pretovara na službeno određenom mjestu iz članka
28. stavka 2. ovoga Zakona.

(5) Ako provoznu
pošiljku bilja ne prati fitocertifikat, a isti je obvezan, fitosanitarna
inspekcija naložit će rješenjem da se pošiljka vrati pošiljatelju ili uništi o
trošku prijevoznika.

(6) Ako fitosanitarnim
pregledom utvrdi da je provozna pošiljka zaražena karantenskom štetočinjom
bilja, a pošiljka sjemena i sadnog materijala i određenom gospodarskom
štetočinjom iznad dopuštenog postotka propisanog mjerilima iz članka 16. stavka
1. ovoga Zakona, koja se na mjestu pregleda ne može potpuno suzbiti,
fitosanitarna inspekcija rješenjem će zabraniti provoz takve pošiljke i
naložiti da se pošiljka vrati pošiljatelju ili uništi, ako međunarodnim
ugovorom nije drugačije određeno.«

Članak 24.

Članak 32. mijenja se i glasi:

»(1) Prijevozna sredstva kojima se uvoze i
provoze pošiljke bilja ne smiju se otvarati, a pošiljke bilja pregledavati, bez
suglasnosti fitosanitarne inspekcije, osim poštanskih i putničkih pošiljaka
bilja, čiji sadržaj provjerava carinski službenik.

(2) Iz pošiljaka bilja ne smiju se uzimati
uzorci dok fitosanitarna inspekcija ne završi fitosanitarni pregled.«

Članak 25.

U članku 33. stavku 1. riječi: »(skrivena
zaraza)«, »laboratorijski« i »laboratorijskog« brišu se.

Članak 26.

U članku 35. stavak 3. briše se.

Iza dosadašnjeg stavka 4. koji postaje stavak 3.
dodaju se stavci 4. i 5. koji glase:

»(4) Uvoz, uzgoj i uporaba makro organizama
namijenjenih za biološku zaštitu bilja ili za druge namjene, provodi se uz
uvjete koje propisuje ministar uz suglasnost ministra zaštite okoliša i
prostornog uređenja.

(5) Do donošenja provedbenog propisa iz stavka
4. ovoga članka, uvoz organizama iz stavka 4. ovoga članka, dopušta se uz
odobrenje Ministarstva.«

Članak 27.

U članku 36. stavku 1. riječ: »obvezatnom«
zamjenjuje se riječju: »zdravstvenom«.

U stavcima 2. i 4. riječ: »obvezatni« u
različitim padežima, briše se.

U stavku 3. riječ: »obvezatni« briše se, iza
riječi »izvozi« dodaju se riječi: »zbog opravdanih razloga«, a iza riječi:
»prijelazu« dodaju se riječi: »na kojem postoji fitosanitarna inspekcija«.

Članak 28.

U članku 37. stavak 1. mijenja se i glasi:

»(1) Uvoznici,
prijevoznici, otpremnici i carinski službenici, dužni su o prispijeću pošiljke
bilja koja se uvozi ili pretovaruje u provozu, a koja podliježe fitosanitarnom
pregledu, izvijestiti fitosanitarnu inspekciju na ulaznom graničnom prijelazu.«

Stavak 3. briše se.

Članak 29.

Članak 38. mijenja se i
glasi:

»(1) Promet sredstava
za zaštitu bilja, u smislu ovoga Zakona je:

1. Trgovina na veliko
sredstvima za zaštitu bilja,

2. Trgovina na malo
sredstvima za zaštitu bilja,

3. Skladištenje
sredstava za zaštitu bilja.

(2) Promet sredstava za
zaštitu bilja mogu obavljati pravne osobe sa sjedištem u Republici Hrvatskoj
koje su registrirane za obavljanje te djelatnosti.

(3) Trgovinu na veliko,
u dijelu koji se odnosi na uvoz određenog sredstva za zaštitu bilja, odnosno
kupnju tog sredstva na inozemnom tržištu, mogu obavljati samo one pravne osobe
koje imaju dozvolu za promet i primjenu tog sredstva ili od njih, odgovarajućim
dokumentom, ovlašteni uvoznik.

(4) Osim pravnih osoba iz stavka 2. ovoga
članka, trgovinu na malo sredstvima za zaštitu bilja mogu obavljati i fizičke
osobe koje su registrirane za obavljanje te djelatnosti i ako ispunjavaju i
ostale propisane uvjete.

(5) Pravne i fizičke osobe iz stavka 2. i 4.
ovoga članka upisuju se u Upisnik pravnih i fizičkih osoba koje obavljaju
promet sredstvima za zaštitu bilja.

(6) Osim uvjeta propisanih u stavku 2., 3. i 4.
ovoga članka pravne i fizičke osobe koje obavljaju promet sredstvima za zaštitu
bilja moraju imati uposlenog djelatnika koji ima završen agronomski ili
šumarski fakultet određenog studija, odsjeka ili smjera te ispunjavati i
posebne uvjete koji se odnose na kadrove te opremu i smještaj.

(7) Uvjete iz stavka
2., 3. i 4. ovoga članka, određeni studij, odsjek ili smjer iz stavka 6. ovoga
članka i posebne uvjete koji se odnose na kadrove, opremu i smještaj propisuje
ministar.

(8) Ured za zaštitu
bilja u jedinicama područne samouprave utvrđuje rješenjem jesu li ispunjeni
uvjeti iz stavka 2., 4. i 6. ovoga članka.«

Članak 30.

Članak 39. mijenja se i
glasi:

»(1) Radi uređenja
prometa i nadzora nad prometom i upotrebom sredstva za zaštitu bilja
Ministarstvo prikuplja podatke o sredstvima za zaštitu bilja radi vođenja
zbirke podataka o prometu i upotrebi sredstava za zaštitu bilja.

(2) Radi održavanja
zbirki podataka, iz stavka 1. ovoga članka, Ministarstvo pribavlja i koristi
podatke koje u okviru propisanih zbirki podataka vode druga tijela državne
uprave, javne ustanove, proizvođači sredstava za zaštitu bilja i druga ovlaštena
tijela.

(3) Način prikupljanja
podataka i vođenja zbirke iz stavka 1. i 2. ovoga članka i obvezu čuvanja
tajnosti, propisuje ministar uz suglasnost ministra zdravstva i ministra
zaštite okoliša i prostornog uređenja.«

Članak 31.

Članak 40. mijenja se i
glasi:

»(1) Sredstva za
zaštitu bilja stavljaju se u promet na temelju rješenja o dozvoli za promet i
primjenu sredstva za zaštitu bilja (u daljnjem tekstu: dozvola), koju izdaje
Ministarstvo.

(2) Dozvola se izdaje
na prijedlog Komisije.

(3) Prijedlog Komisije
temelji se na:

– rezultatima istraživanja
i prijedlogu Zavoda i

– rješenju Ministarstva
zdravstva o razvrstavanju sredstva za zaštitu bilja u ili izvan skupine otrova
sukladno odredbama posebnih propisa.

(4) Prijedlog Zavoda
temelji se na provedenim kemijskim, fizikalnim i biološkim istraživanjima
sredstava za zaštitu bilja.

(5) Dozvola iz stavka
1. ovoga članka, neće se izdati za sred­stvo za zaštitu bilja koje sadrži
djelatnu tvar čija primjena je zabranjena u Europskoj uniji.

(6) Metode za
provođenje kemijskog, fizikalnog i biološkog istraživanja sredstva za zaštitu
bilja, kriterije za ocjenu uspješnosti sredstva, način uzimanja uzoraka i
podatke koje mora sadržavati dozvola propisuje ministar.

(7) Podnositelj
zahtjeva može zatražiti izmjenu, dopunu ili prestanak važnosti izdane dozvole ako
su za to ispunjeni propisani uvjeti.

(8) Uvjete iz stavka 7. ovoga članka propisuje
ministar.«

Članak 32.

Iza članka 40. dodaje se članak 40.a koji glasi:

»Članak 40.a

(1) Iznimno od odredbi članka 40. ovoga Zakona,
ministar može, na prijedlog Komisije i uz pribavljeno mišljenje Ministarstva
zdravstva, dozvoliti stavljanje u promet i primjenu sredstava za zaštitu bilja
u ekološkoj proizvodnji i sredstava za zaštitu bilja koja utječu na životne
procese na način drugačiji od hranjiva, te dozvoliti proširenje dozvole za male
namjene bez provođenja kemijskih, fizikalnih i bioloških istraživanja ili uz
samo djelomično provođenje tih istraživanja.

(2) Za sredstvo za
zaštitu bilja proizvedeno od djelatnih tvari od kojih je proizvedeno istovjetno
sredstvo za zaštitu bilja koje se već nalazi u prometu i za koje je izdana
dozvola, a u prometu je u Republici Hrvatskoj najmanje tri godine i ocijenjeno
je uspješnim, može se izdati dozvola samo na temelju kemijskog i fizikalnog
istraživanja, za namjene i uz uvjete utvrđene u dozvoli za istovjetno sredstvo.
Podnositelj zahtjeva kojem se izdaje takva dozvola snosi punu odgovornost u
odnosu na postojeće međunarodne i hrvatske propise patentnog prava.

(3) Smatra se da je
sredstvo za zaštitu bilja istovjetno sredstvu za zaštitu bilja koje se već
nalazi u prometu, kad ima isti deklarirani sadržaj djelatnih tvari, isti
sadržaj emulgatora, otapala i drugih pomoćnih tvari i najmanje istu čistoću i
istu vrstu formulacije.

(4) Način, postupak i
uvjete za izdavanje dozvole iz stavka 1. i 2. ovoga članka, propisuje
ministar.«

Članak 33.

Članak 41. mijenja se i
glasi:

»(1) Na prijedlog
Komisije, Ministarstvo može izdati privremenu dozvolu i bez obavljenoga
biološkog istraživanja za istu namjenu za koju je sredstvo za zaštitu bilja
registrirano u Europskoj uniji.

(2) Dozvola iz stavka
1. ovoga članka važi dok se sredstvo za zaštitu bilja ne istraži u smislu
odredbe članka 40. stavka 4. ovoga Zakona ali najduže dvije godine.

(3) Podnositelj
zahtjeva dužan je u pisanom obliku, u roku od 30 dana od dana dobivanja
dozvole, obavijestiti Ministarstvo o datumu podnošenja zahtjeva za biološko
istraživanje sredstva za zaštitu bilja. U protivnom Ministarstvo će donijeti
rješenje o prestanku vrijednosti privremene dozvole.«

Članak 34.

Članak 42. mijenja se i
glasi:

»(1) Zahtjev za
izdavanje dozvole podnosi:

1. domaći proizvođač,

2. pravna osoba sa
sjedištem u Republici Hrvatskoj koja zastupa inozemnog proizvođača, ako s njim
ima sklopljen ugovor o zastupanju.

(2) Zahtjev za
izdavanje dozvole podnosi se Ministarstvu.

(3) Troškove postupka u
svezi s izdavanjem dozvole snosi podnositelj zahtjeva. Visinu troškova utvrđuje
rješenjem ministar.

(4) Sadržaj zahtjeva iz
stavka 1. ovoga članka propisuje ministar.«

Članak 35.

Članak 43. mijenja se i glasi:

»(1) Dozvola se izdaje s rokom valjanosti do
deset godina.

(2) Prije isteka roka valjanosti dozvole iz
stavka 1. ovoga članka sredstvo za zaštitu bilja podliježe ponovnom
istraživanju radi produženja njezine valjanosti.

(3) Ponovnim istraživanjem iz stavka 2. ovoga
članka provjeravaju se kemijska i fizikalna svojstva sredstva te usklađuju
uvjeti primjene sredstva za zaštitu bilja sa saznanjima do kojih se došlo
tijekom primjene.

(4) Zahtjev za produženje dozvole podnosi se
najmanje 6 mjeseci prije isteka valjanosti dozvole.

(5) Ako za razdoblje trajanja valjanosti dozvole
proizvođač sazna za neke negativne učinke sredstva za zaštitu bilja, dužan je o
tome izvijestiti Ministarstvo.

(6) Sredstva za zaštitu
bilja zatečena u prometu, a kojima je istekao rok valjanosti dozvole i sredstva
za zaštitu bilja kod kojih je došlo do promjene statusa zastupstva, uvoznika i
sl., mogu se prodavati do isteka roka upotrebe proizvoda.

(7) Način, postupak i
uvjete za produženje valjanosti dozvole iz stavka 2.,3.,4. i 5. ovoga članka propisuje
ministar.«

Članak 36.

Članak 44. mijenja se i
glasi:

»(1) Proizvođači ili
zastupnici sredstva za zaštitu bilja obvezni su obavljati redovnu kontrolu
svake serije (šarže) sredstva za zaštitu bilja koje se stavlja u promet radi
utvrđivanja jesu li njegova kemijska i fizikalna svojstva u skladu s izdanom
dozvolom.

(2) Iznimno, odredba iz
stavka 1. ovoga članka ne odnosi se na sredstvo za zaštitu bilja iz uvoza, ako
zastupnici sredstva za zaštitu bilja posjeduju dokumentaciju obavljene analize
serije (šarže) u ovlaštenom laboratoriju u zemlji proizvođača.

(3) Provjera kemijskih
i fizikalnih svojstava i biološke učinkovitosti sredstva za zaštitu bilja u
smislu stavka 1. ovoga članka obavlja se uzimanjem uzoraka.

(4) Način uzimanja
uzoraka i provjere, kriterije i metodologiju iz stavka 3. ovoga članka
propisuje ministar.«

Članak 37.

Članak 48. mijenja se i
glasi:

»(1) Uzorci sredstava
za zaštitu bilja mogu se unositi iz inozemstva na temelju rješenja Ministarstva
o suglasnosti za uvoz.

(2) Odredba stavka 1.
ovoga članka odnosi se i na privremeni uvoz sredstva za zaštitu bilja za koje
nije izdana dozvola, kojim će se na izričit zahtjev stranog uvoznika tretirati
ugovorena količina sjemena, sadnog materijala i biljnog proizvoda koji je
proizveden u Republici Hrvatskoj i koji se u cijelosti izvozi.

(3) Uvjete za uvoz iz
stavka 1. ovoga članka, sadržaj zahtjeva i izdavanje rješenja iz stavka 1. i 2.
ovoga članka propisuje ministar.«

Članak 38.

U članku 49. dodaje se
stavak 6. koji glasi:

»(6) Oglašavanje i druge
vrste promidžbe sredstava za zaštitu bilja moraju biti usklađene s dozvolom za
promet i primjenu tih sredstava za zaštitu bilja.«

Članak 39.

Članak 51. mijenja se i glasi:

»(1) Pravne i fizičke osobe koje se bave
poslovima zaštite bilja propisanim ovim Zakonom, moraju voditi propisane
evidencije i redovito dopunjavati baze podataka, koje se povezuju u
informacijski sustav.

(2) Centralnu bazu podataka informacijskog
sustava zaštite bilja, povezivanje s informacijskim sustavima drugih državnih
tijela te s međunarodnim informacijskim sustavima na području zaštite bilja
vodi Ministarstvo.

(3) Način vođenja
evidencija, baze podataka i način povezivanja s drugim zbirkama podataka
propisuje ministar«.

Članak 40.

U članku 54. stavku 1.
iza točke 7. dodaje se točka 8. koja glasi:

»8. za provođenje
sustavne naobrazbe vlasnika bilja i ostalih sudionika u provođenju poslova
zaštite bilja.«

U stavku 2. riječi: »i
7.« zamjenjuju se riječima: »7. i 8.«

U stavku 4. riječi: «i
7.« zamjenjuju se riječima: »7. i 8.«

Članak 41.

Članak 55. mijenja se i
glasi:

»Sredstva za obavljanje
poslova iz članka 9. ovoga Zakona osiguravaju se u Državnom proračunu, osim za
poslove koji se obavljaju na zahtjev pravnih i fizičkih osoba za koje one
plaćaju naknadu sukladno članku 54. ovoga Zakona.«

Članak 42.

U članku 57. stavak 2.
mijenja se i glasi:

»(2) Inspekcijski
nadzor po ovom Zakonu i propisima donijetim na temelju njega obavlja
fitosanitarna inspekcija u Ministarstvu.«

Iza stavka 2. dodaje se
stavak 3. koji glasi:

»(3) Radi obavljanja poslova
iz djelokruga fitosanitarne inspekcije u prvom stupnju ustrojavaju se područne
jedinice fitosanitarne inspekcije Ministarstva.«

Članak 43.

Članak 58. mijenja se i
glasi:

»Fitosanitarna
inspekcija u područnim jedinicama Ministarstva:

1. obavlja zdravstveni
pregled bilja, biljnih proizvoda i drugih stvari koji su predmet zdravstvenog
nadzora, u prometu preko državne granice, unutrašnjosti, na mjestu proizvodnje,
prerade, skladištenja, prodaje i sl.,

2. izdaje svjedodžbe o
zdravstvenom stanju bilja pošiljaka bilja (fitocertifikat) kad to traži zemlja
uvoznica ili zemlja preko koje se pošiljka provozi,

3. provodi kontrolu
bilja u prometu preko državne granice prema propisima o zaštiti ugroženih
biljnih vrsta,

4. uzima uzorke
pošiljaka bilja u uvozu/izvozu/provozu na propisan način bez naknade
vrijednosti uzoraka, radi utvrđivanja zdravstvenog stanja pošiljaka bilja,

5. kontrolira isprave
pravnih i fizičkih osoba u svezi s provođenjem propisa o zaštiti bilja u
prometu preko državne granice i na području Republike Hrvatske,

6. kontrolira upis u upisnik pravnih i fizičkih
osoba koje se bave uvozom, proizvodnjom i preradom određenih vrsta bilja i
biljnih proizvoda,

7. kontrolira provođenje naređenih postupaka
suzbijanja štetočinja bilja i drugih postupaka na temelju ovlaštenja iz ovoga
Zakona,

8. kontrolira promet sredstava za zaštitu bilja,
pravne i fizičke osobe koje obavljaju promet sredstvima za zaštitu bilja, u
skladu s ovim Zakonom i propisima donesenim na temelju njega,

9. nadzire provođenje postupaka koje je naredilo
Ministarstvo u poslovima zaštite bilja,

10. nadzire rad pravnih osoba koje imaju stručnu
službu za zaštitu bilja u svezi s provođenjem propisa ili naređenih postupaka
za zaštitu bilja od štetočinja bilja,

11. nadzire karantenske objekte i vođenje
očevidnika o zdrav­stvenom stanju bilja pod karantenskim nadzorom,

12. nadzire rad pravnih osoba kojima su
povjereni određeni poslovi za zaštitu bilja u Republici Hrvatskoj ili drugi
upravni poslovi iz područja zaštite bilja,

13. pregledava bilje, zemljište, prostorije za
smještaj bilja i biljnih proizvoda, uređaje za preradu bilja, sredstava za
prijevoz bilja i strojeve ili uređaje za primjenu sredstva za zaštitu bilja,

14. uzima na propisan način uzorke bilja, radi
utvrđivanja njihovoga zdravstvenog stanja,

15. pregledava poslovne spise, isprave, opće
akte i drugu dokumentaciju posjednika bilja u svezi s provedbom propisa o
zaštiti bilja,

16. nadzire uporabu, skladištenje i primjenu
sredstava za zaštitu bilja,

17. uzima uzorke sredstava za zaštitu bilja bez
naknade vri­jed­nosti uzetih uzoraka radi provjere kemijskih i fizikalnih
svojsta­va i biološke učinkovitosti,

18. uzima uzorke plodina, tla i vode bez naknade
vrijednosti uzetih uzoraka radi provjere ostataka (rezidua) sredstava za
zaštitu bilja na bilju, u tlu i vodi te ih šalje na analizu radi istraživanja
da li ispunjavaju propisane uvjete ili odgovaraju deklariranim svojstvima,

19. izvješćuje nadležna tijela državne uprave o
uočenim nepravilnostima i traži provođenje određenog postupka, ako sama nije
ovlaštena izravno postupiti,

20. prikuplja podatke i
obavijesti od odgovornih osoba, svjedoka, vještaka i drugih osoba kada je to
potrebno za obavljanje njegovih poslova,

21. poduzima i druge
radnje i postupke potrebne za provedbu ovoga Zakona i propisa donesenih na
temelju njega kao i radnje i postupke za koje je ovlaštena posebnim propisima.«

Članak 44.

Članak 59. mijenja se i
glasi:

»(1) Fitosanitarna
inspekcija u Ministarstvu:

1. nadzire provođenje
postupaka koje je naredilo Ministarstvo u poslovima zaštite bilja,

2. nadzire rad pravnih
osoba koje imaju stručnu službu za zaštitu bilja u svezi s provođenjem propisa
ili naređenih postupaka za zaštitu bilja od štetočinja bilja,

3. nadzire karantenske
objekte i vođenje očevidnika o zdravstvenom stanju bilja pod karantenskim
nadzorom,

4. nadzire rad pravnih osoba kojima su povjereni
određeni poslovi za zaštitu bilja u Republici Hrvatskoj ili drugi upravni
poslovi iz područja zaštite bilja,

5. pregledava dokumentaciju i nadzire propisane
uvjete za sredstva za zaštitu bilja koja se nalaze kod pravne osobe koja
obavlja promet sredstvima za zaštitu bilja,

6. uzima uzorke sredstava za zaštitu bilja bez
naknade vrijednosti uzoraka radi provjere kemijskih i fizikalnih svojstava i
biološke učinkovitosti,

7. uzima uzorke bilja bez naknade vrijednosti
uzoraka radi provjere ostataka sredstava za zaštitu bilja na bilju, u tlu i
vodi,

8. zabranjuje stavljanje u promet sredstava za
zaštitu bilja koja ne odgovaraju uvjetima iz dozvole,

9. pregledava poslovne spise i isprave pravne
osobe koja obavlja promet sredstava za zaštitu bilja,

10. organizira provođenje stručnih pregleda radi
otkrivanja ili određivanja karantenskih štetočinja bilja,

11. naređuje iskorjenjivanje karantenskih
štetočinja bilja,

12. rješava po žalbama protiv rješenja
fitosanitarne inspekcije u područnim jedinicama Ministarstva,

13. poduzima i druge radnje i postupke koji su
od interesa za cijelo područje Republike Hrvatske, potrebne za provedbu ovoga
Zakona i propisa donesenih na temelju njega kao i radnje i postupke za koje je
ovlaštena posebnim propisima.

(2) Troškove istraživanja sjemena, sadnog
materijala, ostataka (rezidua) i sredstava za zaštitu bilja obavljenih na
zahtjev inspekcije iz stavka 1. ovoga članka snosi pravna ili fizička osoba od
koje je uzet uzorak radi istraživanja ako rezultati istraživanja nisu u skladu
s propisanim standardima.«

Članak 45.

Članak 60. briše se.

Članak 46.

Članak 61. mijenja se i glasi:

»(1) Inspekcijski nadzor provode fitosanitarni
inspektori.

(2) Poslove fitosanitarnog inspektora obavlja
osoba koja ima završen agronomski ili šumarski fakultet određenog studija,
odsjeka ili smjera i 5 godina radnog iskustva u struci te položeni stručni
ispit za inspektora zaštite bilja.

(3) Određeni studij, odsjek ili smjer iz stavka
2. ovoga članka, program stručnog ispita za fitosanitarnog inspektora, sastav
ispitne komisije i način provođenja ispita propisuje ministar.«

Članak 47.

Iza članka 61. dodaje se članak 61.a koji glasi:

»Članak 61.a

(1) U provođenju inspekcijskog nadzora po ovom
Zakonu i propisima donesenim na temelju njega fitosanitarni inspektor:

1. naređuje provođenje propisanih postupaka radi
sprje­čavanja unošenja i širenja štetočinja bilja,

2. naređuje tretiranje bilja i biljnih proizvoda
koje se izvozi, ako to zahtijeva zemlja izvoznica,

3. zabranjuje ili ograničava uvoz i provoz određenih
vrsta bilja, ako su takvi postupci određeni propisima donijetim na temelju
ovoga Zakona,

4. zabranjuje uvoz pošiljaka bilja i biljnih
proizvoda pravnim i fizičkim osobama koje nisu upisane u upisnike propisane
ovim Zakonom,

5. zabranjuje uvoz ili provoz pošiljke bilja ili
dijela pošiljke bilja ako se utvrdi da je pošiljka zaražena karantenskom ili
određenom gospodarski važnom štetočinjom bilja koja se na mjestu uvoza ne može
suzbiti,

6. naređuje zadržavanje pošiljke bilja pod
carinskim nadzorom do završetka inspekcijskog postupka, odnosno dok ne budu
poznati rezultati pregleda i službene analize,

7. zabranjuje na
određeno vremensko razdoblje sadnju ili sjetvu određenih vrsta bilja,

8. naređuje mjere
kojima se isključuje mogućnosti pristupa na mjesto pojave karantenske
štetočinje bilja i iznošenje bilja s tog mjesta ako postoji opasnost da se na
taj način proširi karantenska štetočinja bilja,

9. zabranjuje
stavljanje u unutarnji promet bilja zaraženog karantenskom štetočinjom bilja i
upotrebu za proizvodnju bilja i stavljanje u unutarnji promet sjemena i sadnog
materijala zaraženog karantenskom štetočinjom bilja i gospodarski važnom
štetočinjom bilja kada je postotak zaraze veći od određenog u mjerilima za
određivanje zdravstvenog stanja sjemena i sadnog materijala,

10. naređuje uništenje
zaraženog bilja i bilja čiji uzgoj ili promet nije u skladu s ovim Zakonom,

11. zabranjuje promet
sredstvima za zaštitu bilja pravnim i fizičkim osobama koje nisu upisane u
Upisnik pravnih i fizičkih osoba koje obavljaju promet sredstava za zaštitu
bilja,

12. zabranjuje promet i
primjenu sredstava za zaštitu bilja za koje nije izdana dozvola za stavljanje u
promet i primjenu u Republici Hrvatskoj ili rješenje kojim se dopušta uvoz tog
sredstva,

13. zabranjuje promet
sredstvima za zaštitu bilja pravnim i fizičkim osobama ako obavljaju promet
protivno ovom Zakonu i propisima donesenim na temelju njega,

14. zabranjuje
stavljanje u promet sredstava za zaštitu bilja i uporabu sredstva za zaštitu
bilja, ako utvrdi da sredstvo ne ispunjava uvjete propisane Zakonom i propisima
donesenim na temelju njega (propisana deklaracija, uputstvo, ambalaža, etiketa,
razvrstavanje, oznake, uputstvo za uporabu, fizikalno-kemijska svojstva i dr.),

15. naređuje vlasniku,
posjedniku ili proizvođaču sredstava za zaštitu bilja uništavanje sredstava na
njegov trošak, putem ovlaštenih tvrtki za postupanje sa opasnim otpadom, ako
utvrdi da sredstvo ne ispunjava uvjete propisane ovim Zakonom i propisa
donesenih na temelju njega,

16. naređuje propisane postupke
ako utvrdi prekoračenje maksimalno dopuštenih količina (MDK) ostataka (rezidua)
sredstava za zaštitu bilja u ili na plodinama,

17. zabranjuje upotrebu
i prodaju sjemena koje nije tretirano sredstvom za zaštitu bilja u skladu s
propisom donijetim na temelju članka 16. stavka 4. ovoga Zakona,

18. naređuje otklanjanje tehničkih i drugih
nedostataka skladišnih objekata i uređaja koji se koriste za proizvodnju bilja
i čuvanje biljnih proizvoda,

19. zabranjuje promet uređaja za primjenu
sredstva za zaštitu bilja ako ne ispunjavanju propisane uvjete glede
ispravnosti, ili ne posjeduju propisanu svjedodžbu,

20. naređuje privremene postupke za sprječavanje
štete u slučaju u kojem bi nastupila šteta na području jedinica lokalne
samouprave i uprave ili za interes Republike Hrvatske,

21. predlaže brisanje iz upisnika pravnih i
fizičkih osoba koje ne ispunjavaju propisane obveze,

22. privremeno oduzima predmet kojim je počinjen
prekršaj iz ovoga Zakona, do pravomoćnosti rješenja,

23. određuje mjere pravnim i fizičkim osobama,
za ot­klanjanje u određenom roku, nepravilnosti i manjkavosti po ovom Zakonu i
pripadajućim provedbenim propisima,

24. naređuje i druge
postupke u cilju usklađivanja rada pravnih i fizičkih osoba s odredbama ovoga
Zakona,

25. poduzima i druge
radnje za koje je ovlaštena posebnim propisima i u skladu s obvezama iz
međunarodnih ugovora iz područja zaštite bilja.

(2) Pored ovlaštenja iz
stavka 1. ovoga članka, fitosanitarni inspektor u Ministarstvu ima i sljedeća
ovlaštenja:

1. naređuje iskorjenjivanje
karantenskih štetočinja bilja,

2. naređuje i druge
mjere i postupke koji su od interesa za cijelo područje Republike Hrvatske, u
cilju usklađivanja rada pravnih i fizičkih osoba sa odredbama ovoga Zakona i
propisima donijetim na temelju njega kao i radnje i postupke za koje je
ovlaštena posebnim propisima.«

Članak 48.

U članku 63. stavak 2.
mijenja se i glasi:

»(2) Protiv rješenja
fitosanitarne inspekcije u područnim jedinicama Ministarstva, može se podnijeti
žalba Ministarstvu u roku od osam dana od dana dostave rješenja.«

Članak 49.

Članak 65. mijenja se i
glasi:

»(1) Fitosanitarni
inspektor ima iskaznicu kojom dokazuje svoj identitet i ovlasti.

(2) Način vođenja
očevidnika, obrazac iskaznice i postupak izdavanja iskaznice iz stavka 1. ovoga
članka propisuje ministar.«

Članak 50.

Članak 66. mijenja se i
glasi:

»(1) Fitosanitarni
inspektor u obavljanju svog posla koristi zaštitnu odjeću.

(2) Popis i vrstu
zaštitne odjeće propisuje ministar.«

Članak 51.

Članak 67. mijenja se i
glasi:

»(1) Novčanom kaznom od
60.000,00 do 76.000,00 kuna kaznit će se pravna osoba:

1. ako ne provede
propisane mjere za zaštitu bilja od štetočinja bilja (članak 11.),

2. ako ne postupi ili u
određenom roku ne postupi po naredbi ministra u provođenju mjera (članak 12.
stavak 1. i 2.),

3. ako ne provede
naređene postupke suzbijanja i iskorjenjivanja i druge mjere (članak 15. stavak
2.),

4. ako upotrijebi za
proizvodnju bilja ili stavi u prodaju sjeme i sadni materijal koji su zaraženi
karantenskom štetočinjom bilja ili određenom gospodarski važnom štetočinjom
bilja u postotku većem od onoga utvrđenog u mjerilima za utvrđivanje
zdravstvenog stanja sjemena (članak 16. stavak 1.),

5. ako koristi skladišta i druge objekte ili
prostorije za smještaj bilja koje nemaju potrebnu opremu ili ne ispunjavaju
druge propisane uvjete za sprječavanje i suzbijanje štetočinja bilja (članak
17. stavak 1.),

6. ako stavi u unutarnji promet bilje koje je
zaraženo karantenskom štetočinjom bilja (članak 24. stavak 1.),

7. ako s područja zaraženog karantenskom
štetočinjom bilja (zaraženo područje), otpremi bilje bez obvezatnoga
zdravstvenog pregleda u mjestu utovara prije otpremanja, u područje koje nije
zaraženo karantenskom štetočinjom bilja ili u drugo zaraženo područje ako se
prevozi preko nezaraženog područja (članak 25. stavak 1.),

8. ako stavi u promet sredstva za zaštitu bilja
za koje nije izdana dozvola (članak 40. stavak 1.),

9. ako stavi u promet sredstvo za zaštitu bilja
koje ne udovoljava uvjetima iz dozvole ili ako se primjenom sredstva utvrde negativna
svojstva ili štetno djelovanje na čovjeka ili okoliš (članak 45. stavak 1.).

(2) Novčanom kaznom od
8.000,00 do 10.000,00 kuna kaznit će se fizička osoba ako u obavljanju
samostalne djelatnosti počini prekršaj iz stavka 1. ovoga članka.

(3) Za prekršaj iz
stavka 1. ovoga članka kaznit će se i odgovorna osoba u pravnoj osobi novčanom
kaznom do 10.000,00 kuna.«

Članak 52.

Članak 68. mijenja se i
glasi:

»(1) Novčanom kaznom od
40.000,00 do 60.000,00 kuna kaznit će se pravna osoba:

1. ako upotrijebi u
proizvodnji ili stavi u prodaju sjeme određenih biljnih vrsta što ih odredi
ministar bez tretiranja odgovarajućim sredstvom za zaštitu bilja (članak 16.
stavak 4.),

2. ako ne obavi mjere
iskorjenjivanja na objektima za proizvodnju, smještaj, preradu i čuvanje bilja,
uređajima i alatima za primjenu i na sredstvima za prijevoz bilja na kojima je
utvrđena karantenska štetočinja bilja (članak 18. stavak 1.),

3. ako unosi ili iznosi
bilje i druge predmete (uređaji, strojevi i sl.) kojima se štetočinja bilja može
prenijeti dok se ne iskorijeni (članak 18. stavak 2.),

4. ako se bavi
suzbijanjem i iskorjenjivanjem štetočinja bilja, a ne ispunjava propisane
uvjete (članak 19. stavak 1.),

5. ako ne uništi bilje
koje je zaraženo karantenskom štetočinjom bilja koja se ne može suzbiti na
drugi način, a bilje se ne može upotrijebiti u druge svrhe bez opasnosti od
širenja karantenske štetočinje bilja ili ako je uzgoj toga bilja zabranjen
(članak 20. stavak 1.),

6. ako stavi u
unutarnji promet bilje koje je zaraženo gospodarski važnom štetočinjom bilja
iznad postotka određenog mjerilima za utvrđivanje zdravstvenog stanja sjemena i
sadnog materijala (članak 24. stavak 1.),

7. ako obavlja promet
sredstava za zaštitu bilja, a ne udovoljava propisanim uvjetima (članak 38.),

8. ako stavi u promet
sredstvo za zaštitu bilja, a istekao je rok valjanosti dozvole (članak 41.
stavak 2.),

9. ako ne izvijesti
Ministarstvo o produženju valjanosti dozvole (članak 43. stavak 4.),

10. ako sredstvo za
zaštitu bilja stavi u promet protivno članku 49. stavku 1., 2., 3. i 4. ovoga
Zakona,

11. ako provodi oglašavanje i druge vrste
promidžbe sredstva za zaštitu bilja koje nije u skladu s dozvolom za promet i
primjenu tog sredstva (članak 49. stavak 6.).

(2) Novčanom kaznom od
6.000,00 do 8.000,00 kuna kaznit će se fizička osoba ako u obavljanju
samostalne djelatnosti počini prekršaj iz stavka 1. ovoga članka.

(3) Za prekršaj iz
stavka 1. ovoga članka kaznit će se i odgovorna osoba u pravnoj osobi novčanom
kaznom u iznosu do 10.000,00 kuna.«

Članak 53.

Članak 69. mijenja se i
glasi:

»(1) Novčanom kaznom od
20.000,00 do 40.000,00 kuna kaznit će se pravna osoba:

1. ako stavi u promet
uređaje za primjenu sredstva za zaštitu bilja koji ne posjeduju propisanu
svjedodžbu (članak 6. stavak 1. i 3.),

2. ako ne provede preventivne mjere za
sprječavanje pojave štetočinja bilja iznad dopuštenog postotka štetnosti
(članak 14. stavak 1.),

3. ako na deklaraciji
svakog pakiranja sjemena koje je podvrgnuto tretiranju ne bude označena
djelatna tvar odnosno sredstvo za zaštitu bilja kojim je obavljeno tretiranje
ili ne bude upisana propisana klauzula (članak 16. stavak 2.),

4. ako nije upisana u
propisane upisnike (članci 19., 29.a i 38.),

5. ako neovlašteno daje
podatke o karantenskoj štetočinji bilja ili daje podatke protivno propisu
ministra (članak 21.),

6. ako otpremi sadni
materijal s objekta na kojem je proizveden bez obvezatnoga zdravstvenog
pregleda (članak 25. stavak 2),

7. ako ne provodi
propisane uvjete karantenskog nadzora (članak 29.),

8. ako bez odobrenja Ministarstva
uvozi uzorke bilja bez svjedodžbe o zdravstvenom stanju pošiljke bilja ili ako
uvozi, uzgaja ili upotrebljava organizme namijenjene biološkoj zaštiti bilja
ili drugoj namjeni suprotno propisanim uvjetima (članak 35.),

9. ako promet sredstava
za zaštitu bilja obavlja suprotno propisanim uvjetima (članak 38. stavak 6.),

10. ako ne obavi
redovnu kontrolu svake serije (šarže) sredstva koje je stavlja u promet (članak
44. stavak 1. i 2.),

11. ako upotrebljava
sredstvo za zaštitu bilja protivno članku 50. ovoga Zakona,

12. ako ne postupi po
naređenim mjerama fitosanitarnog inspektora (članak 61.a),

13. ako ne omogući
obavljanje nadzora i ne pruži potrebne podatke i obavijesti (članak 64).

(2) Novčanom kaznom od
3.000,00 do 6.000,00 kuna kaznit će se fizička osoba ako u obavljanju
samostalne djelatnosti počini prekršaj iz stavka 1. ovoga članka.

(3) Za prekršaj iz
stavka 1. ovoga članka kaznit će se i odgovorna osoba u pravnoj osobi novčanom
kaznom do 10.000,00 kuna.«

Članak 54.

Članak 70. mijenja se i
glasi:

»(1) Novčanom kaznom od
10.000,00 do 20.000,00 kuna kaznit će se pravna osoba:

1. ako ne postupi po odredbama članka 13. ovoga
Zakona,

2. ako uvozi ili provozi bilje izvan određenih
graničnih prijelaza (članak 27. stavak 1.),

3. ako uveze pošiljke bilja i biljnih proizvoda
i drugih predmeta nadzora suprotno odredbama članka 28. ovoga Zakona,

4. ako provozi pošiljke bilja preko teritorija
Republike Hr­vat­ske suprotno odredbama članka 31. ovoga Zakona,

5. ako pošiljku bilja koja se uvozi otvara ili
pregledava i iz njih uzima uzorke bez suglasnosti fitosanitarne inspekcije,
osim poštanskih pošiljaka bilja (članak 32.),

6. ako izveze ili reeksportira pošiljku bilja
uključujući i bilje iz slobodnih carinskih zona i konsignacijskih skladišta,
bez zdrav­stvenog pregleda i svjedodžbe o zdravstvenom stanju bilja, odnosno
zdravstvene svjedodžbe za reeksport bilja ako to zahtijeva zemlja izvoznica ili
zemlja preko koje se pošiljka provozi (članak 36. stavak 1.),

7. ako ne izvijesti o
prispijeću pošiljke bilja (članak 37. stavak 1.),

8. ako unese iz
inozemstva, bez prethodnog rješenja Ministarstva o suglasnosti za uvoz, uzorke
sredstava za zaštitu bilja (članak 48. stavak 1.),

9. ako nastane šteta
primjenom upute za upotrebu sredstva za zaštitu bilja, koja je u suprotnosti s
dozvolom (članak 52.),

10. ako u propisanom
roku ne uskladi svoje poslovanje s odredbama ovoga Zakona (članak 75.).

(2) Novčanom kaznom od
1.000,00 do 3.000,00 kuna kaznit će se fizička osoba ako u obavljanju
samostalne djelatnosti počini prekršaj iz stavka 1. ovoga članka.

(3) Za prekršaj iz
stavka 1. ovoga članka kaznit će se i odgovorna osoba u pravnoj osobi novčanom
kaznom do 8.000,00 kuna.«

Članak 55.

Članci 71. i 73. brišu
se.

Članak 56.

U članku 76. stavak 1.
mijenja se i glasi:

»(1) Postojeće pravne i
fizičke osobe koje se bave poslovima suzbijanja i iskorjenjivanja štetočinja
bilja iz članka 19. ovoga Zakona te pravne i fizičke osobe koje se bave
prometom sredstvima za zaštitu bilja iz članka 38. stavka 1. ovoga Zakona dužne
su uskladiti svoje poslovanje s odredbama ovoga Zakona u roku jedne godine od
dana stupanja na snagu propisa iz članka 19. stavka 4. i članka 38. stavka 7.
ovoga Zakona.«

Članak 57.

U cijelom tekstu
Zakona, riječi: »granična inspekcija zaštite bilja« i riječi: »inspekcija
zaštite bilja« u određenom padežu za­mjenjuju se riječima: »fitosanitarna
inspekcija« u odgovarajućem padežu.

Članak 58.

(1) Vlada Republike
Hrvatske u roku od dvije godine od dana stupanja na snagu ovoga Zakona ustrojit
će područne jedinice fitosanitarne inspekcije Ministarstva.

(2) Danom stupanja na
snagu propisa iz stavka 1. ovoga članka dosadašnji uredi državne uprave u
jedinicama područne (regionalne) samouprave, odnosno upravno tijelo Grada
Zagreba prestaju obavljati poslove inspekcije zaštite bilja.

(3) Do stupanja na snagu propisa iz stavka 1.
ovoga članka dosadašnja tijela iz stavka 2. ovoga članka nastavit će obavljati
inspekcijske poslove zaštite bilja s djelokrugom određenim do stupanja na snagu
ovoga Zakona.

(4) Do stupanja na snagu propisa iz stavka 1.
ovoga članka, dosadašnji granični inspektori zaštite bilja u Ministarstvu
nastavljaju s radom u provedbi inspekcijskog nadzora s djelokrugom granične
inspekcije zaštite bilja određenim do stupanja na snagu ovoga Zakona.

(5) Danom stupanja na
snagu propisa iz stavka 1. ovoga članka službenicima u uredima državne uprave
iz stavka 2. ovoga članka prestaje radni odnos na temelju rješenja o
postavljanju u zvanje inspektora na temelju Zakona o zaštiti bilja.

Članak 59.

Ovlašćuje se Odbor za
zakonodavstvo Hrvatskoga sabora da izradi i objavi pročišćeni tekst Zakona o
zaštiti bilja.

Članak 60.

Ovaj Zakon stupa na
snagu osmoga dana od dana objave u »Narodnim novinama«.

Klasa: 320-20/03-01/01
Zagreb, 14. srpnja 2003.

HRVATSKI
SABOR

Predsjednik
Hrvatskoga sabora
**Zlatko** **Tom****či****ć**, v. r.

Zakon, NN 117/2003-1640